Usmernenie o hodnotení, organizácii záverečnej skúšky a prijímacom konaní žiakov Základnej umeleckej školy v Tisovci v čase mimoriadnej situácie v školskom roku 2019/2020

**Na základe rozhodnutia ministra školstva, vedy, výskumu a športu Slovenskej republiky podľa § 150 ods. 8 a § 161k zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov sa určuje hodnotenie, organizácia záverečnej skúšky a prijímacie konanie žiakov základných umeleckých škôl nasledovne:**

# Hodnotenie

* Pri záverečnom hodnotení žiakov riaditeľ školy určí, ktoré z pôvodne klasifikovaných vyučovacích predmetov nebudú hodnotené z dôvodu, že podmienky v čase mimoriadneho prerušenia školského vyučovania v škole neumožňujú naplniť ciele vyučovacieho predmetu plnohodnotnou realizáciou (napr. štvorručná hra, inštrumentálny sprievod, komorná hra, komorný spev, zborový spev, tanečná skupina, hra v orchestri, hra alebo práca v súbore).
* Pri záverečnom hodnotení sa bude zohľadňovať aj sebahodnotenie žiaka.
* O spôsobe hodnotenia jednotlivých vyučovacích predmetov v čase mimoriadnej situácie rozhodne riaditeľ základnej umeleckej školy po prerokovaní s pedagogickou radou školy.
* Počas mimoriadneho prerušenia školského vyučovania sa nebudú hodnotiť žiaci na základe písomných skúšok.
* V čase mimoriadnej situácie sa ruší povinnosť realizovať písomné práce vyplývajúce z výkonového štandardu štátneho vzdelávacieho programu pre základné umelecké školy.
* Po obnovení školského vyučovania v školách sa písomné a ústne skúšanie nebude realizovať najmenej tri týždne od nástupu žiakov do základnej umeleckej školy.

# Pedagogická rada

Ak sa školské vyučovanie v školách neobnoví do 15. júna 2020, riaditeľ základnej umeleckej školy zabezpečí zasadnutie pedagogickej rady prostriedkami informačnej a komunikačnej technológie bez fyzickej prítomnosti a jej hlasovanie elektronickou formou tak, aby žiaci školy mohli dostať vysvedčenie v riadnom termíne.

# Ukončenie stupňa vzdelania

V školskom roku 2019/2020 sa bude vykonávať záverečná skúška **administratívne** a bude realizovaná nasledovne:

* Hodnotenie v jednotlivých častiach príslušnej skúšky sa získa ako aritmetický priemer známok zo skupiny príbuzných vyučovacích predmetov. Do aritmetického priemeru známok sa započítajú koncoročné známky zo všetkých ročníkov príslušného druhu a stupňa štúdia a polročné známky z posledných dvoch ročníkov príslušného druhu a stupňa štúdia.
* Aritmetický priemer známok sa zaokrúhli na celé číslo, pričom 1,5 sa zaokrúhli na 1; 2,5 sa zaokrúhli na 2; 3,5 sa zaokrúhli na 3. Aritmetický priemer s desatinnou časťou do 0,50 sa zaokrúhli na celé číslo smerom nadol a nad 0,50 sa zaokrúhli na celé číslo smerom nahor.
* Aritmetický priemer a výslednú známku v jednotlivých častiach záverečnej skúšky budú kontrolovať určení členovia komisie a následne schváli predseda komisie do 29. mája 2020.

# Postup do vyššieho ročníka

**4.1** V čase mimoriadnej situácie nebudú žiaci základnej umeleckej školy zo žiadneho vyučovacieho predmetu hodnotení stupňom prospechu neuspokojivý, t.j. nemôžu opakovať ročník okrem prípadov, uvedených v bode 4.2.

**4.2** V čase mimoriadnej situácie žiaci prvého stupňa základného štúdia, druhého stupňa základného štúdia a štúdia pre dospelých, ktorí v prvom polroku dostali známku neuspokojivý z dvoch alebo viacerých vyučovacích predmetov alebo boli nehodnotení, môžu absolvovať komisionálne skúšky najneskôr do 31. augusta 2020.

# Prijímacie skúšky

Prijímacie skúšky na školský rok 2020/2021 sa uskutočnia v termíne od 24. augusta 2020 do 10. septembra 2020. Určí sa konkrétny termín prijímacích skúšok na odbory a jednotlivé druhy štúdia a škola oznámi termín konania prijímacej skúšky do 14 dní od obnovenia školského vyučovania, najneskôr však do 15. augusta 2020 na webovom sídle základnej umeleckej školy a verejne dostupnom mieste.

V prípade záujmu o štúdium na našej škole stačí vyplniť jeden z nasledovných dokumentov:

1. elektronickú prihlášku, ktorú nájdete na adrese: [https://zustisovec.edupage.org/register/](mailto:https://zustisovec.edupage.org/register/) (použite Ctrl + klik)

Elektronickú prihlášku zaznamená školský registračný systém Asc agenda. Stačí iba vyplniť!

2. tlačivo prihlášky, ktoré nájdete na adrese: <mailto:https://zustisovec.edupage.org/a/prihlaska-tlacivo> (použite Ctrl + klik)

Vyplnené tlačivo poprosíme vhodiť do poštovej schránky ZUŠ, vpravo vedľa hlavného vchodu do základnej školy. **Prihlášky môžete vyplniť do 10. júla 2020.**

Tešíme sa na spoločné stretnutie a muzicírovanie!

Mgr. Milan Matucha, DiS. art.

riaditeľ školy